Одлуком Наставно научног већа Филозофског факултета од 29.03.2018. године именовани смо за чланове Комисије за утврђивање испуњености услова за избор Марије Василић (рођ. Тодоровић), дипломираног социолога, у истраживачко звање истраживач-сарадник. Сврха покретања поступка избора у звање је прикључивање пројекту Института за социолошка истраживања Филозофског факултета у наредном пројектном циклусу. На основу увида у материјал који нам је достављен, Изборнoм већу Филозофског факултета подносимо

ИЗВЕШТАЈ О ИСПУЊЕНОСТИ УСЛОВА ЗА ИЗБОР МАРИЈЕ ВАСИЛИЋ У ЗВАЊЕ

ИСТРАЖИВАЧ-САРАДНИК

**1. БИОГРАФСКИ ПОДАЦИ**

**А) Лични подаци**

Марија Василић (рођ. Тодоровић), дипломирани социолог рођена је 11.04.1981. у Крагујевцу.

**Б) Подаци о образовању**

Марија Василић је уписала основне академске студије на Одељењу за социологију Филозофског факултета у Београду, школске 2005/2006, а дипломирала је 2010. године, са просечном оценом 8.79, одбранивши дипломски рад под насловом „Развојне стратегије локалне самоуправе – студија случаја Инђије“. Школске 2010/2011 године уписала се на докторске студије на Одељењу за социологију Филозофског факултета у Београду. Нацрт докторске тезе „Изазови развоја „паметних“ градова у Србији“ одбрањен је септембра 2013. године, и прихваћен на Универзитету децембра исте године.

**В) Стручно и професионално искуство**

Кандидаткиња Марија Василић је у периоду јануар – децембар 2013, као и октобар 2014 – јануар 2015, обављала послове сарадника односно координатора истраживања на потпројекту „Карактеристике територијалног капитала у Србији: структурни и делатни потенцијал“, у саставу пројекта *Изазови нове друштвене интеграције у Србији: концепти и актери,* који реализује Институт за социолошка истраживања Филозофског факултета Универзитета у Београду. У периоду децембар 2011 - децембар 2012, као и у периоду јануар-септембар 2014, радила је као стручни сарадник у Заводу за проучавање села у Београду, а у периоду фебруар-јун 2015. године радила је као сарадник у настави (демонстратор) на предмету Социологија окружења, у оквиру основних студија социологија на Одељењу за социологију Филозофског факултета.

У периоду 2012-2015, кандидаткиња је презентовала своје радове на три међународне научне конференције као и на три научне конференције од националног значаја. До сада је објавила три рецензирана рада. Рад „Стратешко опредељење Србије и владајуће политичке елите“, објављен је у часопису *Политичка Ревија*, (год. (XXIX) XVI, бр. 3, стр. 95 – 108), а два рада су објављена у зборницима радова: први, „Концепт „паметног“ града у развоју градова средње величине: неки теоријски и методолошки аспекти“, у: Петровић, Мина (прир.), *Структурни и делатни потенцијал локалног развоја,* Београд: Социолошко удружење Србије и Црне Горе, Институт за социолошка истраживања, 2014, и други, „Чиниоци друштвених промена на селу у Србији - перспективе за напредак“, у: *Зборник резимеа реферата XXII Међународни научни скуп „Власински сусрети 2016.“ – Узроци и последице друштвених промена у руралном простору – Шта да се ради на локалном и државном нивоу?,* Београд: Завод за проучавање села.

**2. ПРЕГЛЕД И МИШЉЕЊЕ О ДОСАДАШЊЕМ НАУЧНОМ И СТРУЧНОМ РАДУ**

У свом досадашњем професионалном раду, као и објављеним радовима кандидаткиња Марија Василић доследно се бави темама везаним за социологију простора и насеља, што је једна од стратешких области истраживања у Институту за социолошка истраживања. Њено интересовање за концепт паметних градова доприноси новим приступима истраживању територијалности друштва и развоју индикатора овог феномена, као и повећању видљивости улоге и значаја социологије у области просторног планирања. Поред тога, кандидаткиња је показала аналитичку вештину и у обради других социолошки релевантних тема.

**3. МИШЉЕЊЕ О ИСПУЊЕНОСТИ УСЛОВА ЗА ИЗБОР И ПРЕДЛОГ**

Анализом достављеног материјала Комисија закључује да кандидаткиња Марија Василић (рођ. Тодоровић) испуњава све неопходне услове предвиђене Законом о научноистраживачком раду за избор у звање истраживач-сарадник. У складу са тиме, чланови Комисије предлажу Изборном већу Филозофског факултета у Београду да кандидаткињу Марију Василић изабере у научно звање истраживач-сарадник.

У Београду, 30.03.2018.

Чланови комисије:

др Мина Петровић, редовна професорка,

Универзитет у Београду, Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Младен Лазић, редовни професор,

Универзитет у Београду, Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Слободан Цвејић, редовни професор,

Универзитет у Београду, Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_