Наставно-научном већу

Универзитета у Београду – Филозофског факултета

У својству чланова Комисије за припрему извештаја о избору у истраживачко звање, изабране на XVII редовној седници Наставно-научног већа Филозофског факултета одржаној 29. марта 2018. године, подносимо Већу следећи

**ИЗВЕШТАЈ**

**о испуњености услова за избор Тамаре Петровић Трифуновић**

**у звање истраживач-сарадник**

Тамара Петровић Трифуновић рођена је 23. априла 1984. у Београду, где је завршила основну школу и гимназију. Основне студије социологије уписала је 2003. на Филозофском факултету у Београду и завршила их октобра 2009. године, са просечном оценом 9,23, док је на дипломском испиту, одбранивши рад под насловом „Оријенталистички дискурс као средство политичке борбе у протестима 1996/97. у Србији“, добила оцену 10. Године 2010. први пут уписује докторске студије на истом Одељењу. До сада је положила све предвиђене испите, са просеком 9,17. Тема њене докторске дисертације, „Улога дискурса о култури у симболичким борбама у Србији након 2000. године“, код менторке проф. др Иване Спасић, одобрена је на Универзитету 21.11.2017.

Током неколико школских година (2010-2014) Тамара Петровић Трифуновић је веома успешно обављала послове демонстраторке на предмету Језик и друштво – увод у социолингвистику, изборном предмету Одељења за социологију, који су такође похађали студенти Етнологије и антропологије и Историје уметности. Између 2012. и 2016. радила је, најпре као стипендисткиња Министарства просвете, науке и технолошког развоја, а потом као истраживачица приправница, на Институту за филозофију и друштвену теорију Универзитета у Београду, сарађујући на пројекту *Политике друштвеног памћења и националног идентитета: регионални и европски контекст*. Осим тога, била је чланица истраживачког тима у неколико значајних домаћих и међународних пројеката, превасходно посвећених анализи медијског дискурса и политичке комуникације, етничких односа, рода и миграција: *Поља симболичких сукоба у Србији* (Центар за емпиријске студије културе југоисточне Европе, 2012), *Фигура непријатеља: преосмишљавање српско-албанских односа* (ИФДТ, 2014-2016) (оба у оквиру RRPP); *Побољшање приступа образовању деце тражилаца азила у Србији и превенција родно заснованог насиља* (под покровитељством ЕУ, 2014); *Gender in a Changing Society* (Аустријска агенција за међународну мобилност и сарадњу, носилац Подунавски универзитет у Кремсу, 2016-2017); *Речник популизма и демагогије* (Фонд за отворено друштво, 2011); *Историја у покрету* (Фондација Роза Луксембург - Форум за примењену историју, 2014). Гостовала је с предавањима у Истраживачкој станици Петница (2015. и 2016). Чланица је Европске социолошке асоцијације (ESA).

У областима својих научних интересовања, а то су студија дискурса, социологија културе и социологија политике, Тамара Петровић Трифуновић је већ остварила запажене резултате. О томе сведочи и библиографија од тринаест објављених радова, на српском и енглеском језику (пет чланака у часописима категорије М24 и М51 и осам поглавља у зборницима националног и међународног значаја – М14, М41 и М42). Међу њима се посебно издвајају следећи: „Artikulacija otpora u diskursu o protestima 1996/97. u Srbiji: politička borba vođena jezikom kulture i simboličke geografije“, *Sociologija* 59(4): 476–496; „Srpsko-albanski odnosi u socijalističkoj Jugoslaviji: protesti na Kosovu i teret sistemske legitimizacije“, у: A.Pavlović, A.Zaharijević, G.Pudar Draško, R. Halili (ur.), *Figura neprijatelja: preosmišljavanje srpsko-albanskih odnosa,* Beograd: IFDT, 2015. (са Марјаном Ивковићем и Срђаном Продановићем); „Between the Critical and the Engaged: On the Importance of Studying Symbolic Aspects of the Reproduction of Social Order“, *Filozofija i društvo* 27(2), 2016: 407–418. Такође, Тамара Петровић Трифуновић је била коуредница четири (домаћа и међународна) тематска зборника радова, међу којима се истичу *Колективно сећање и политика памћења* (ИФДТ, Београд 2015) и *Why Still Education* (Newcastle 2016). Посебно треба нагласити међународну оријентацију научног рада кандидаткиње, видљиву како из приложене библиографије, тако и из активног ангажмана у међународној научној комуникацији путем учешћа на конференцијама (преко десет научних скупова у земљи и иностранству, ако се рачунају само они на којима је суделовала са саопштењима), семинарима, радионицама и летњим школама, укључујући и оне високог профила (као што је редовни конгрес Европске социолошке асоцијације).

С обзиром на доказане академске квалитете и до сада постигнуте резултате, а поготово на велики научноистраживачки потенцијал кандидаткиње, Комисија налази да су испуњени сви неопходни услови и предлаже Наставно-научном већу да изабере Тамару Петровић Трифуновић у звање истраживача-сарадника.

У Београду, 30.3.2018. чланови Комисије:

др Ивана Спасић, редовни професор

др Младен Лазић, редовни професор

др Јово Бакић, доцент